દેશના સાંપ્રત પ્રવાહોમાં જાહેર જીવનમાં શબ્દોના પ્રયોગો સંજોગો જોઈને કરવાની તકેદારી રાખવી જરૃરી છે, અન્યથા તેને પકડીને રાજનેતાઓ વિધાનગૃહો અને સંસદના ગૃહોમાં દરરોજ કબડ્ડી રમતા રહેશે... ગુજરાતની વિધાનસભામાં પણ શબ્દોની અસર જણાઈ હતી અને એક મંત્રી તથા મહિલા ધારાસભ્ય વચ્ચે થયેલી શાબ્દિક ટપાટપીથી કાર્યવાહી ખોરવાઈ ગઈ હતી. આવી ઘટનાઓ એવી શીખ આપે છે કે સંજોગો મુજબ શબ્દો ઉચ્ચારવા જોઈએ, કારણ કે આપણે જ શબ્દોના માલિક છીએ, પરંતુ એક વખત આપણા મૂખેથી ઉચ્ચારાઈ ગયેલા શબ્દોના આપણે ગુલામ થઈ જઈએ છીએ.